Rabu, 23/10/2019 - 17:09 WIB\nACEHTREND.COM, Georgia- Pomerintah neugara bagian Georgia, Amerika Seurikat, suah peugot peungumuman. Mandum awak nyan dipeugot gabuk gara-gara eungkot bace baröh nyang kreuh that nyawong jih. Eungkot meutuah nyan keumah udep di darat sampoe lhe uroe. Ditöh boh, sampoe 10.000 tip thon.\nDipeugah uleh Pomerintah Georgia, keu mandum warga di sinan, suah beuteugoh-teugoh deungon eungkot pangeh nyan. Seubab bace baröh nyan predator nyang cukop bahaya. Leupah dipajoh eungkot laen, cangguk seureuta bieng.\nDisurah uleh BBC Indonesia, Seulasa (22/10/2019) Georgia, nakeuh neugara bagian keu-15 nyang teungoh waspada ateuh “teror” eungkot bace nyang sep brat gawat nyan.\nEungkot bace baröh (Channa argus) nakeuh eungkot juah, nyang buloe, badan jih lipeh dan ule jih saree. Panyang eungkot nyan sampoe 80 cm.\n“Eungkot nyan han mate di darat. Leupah dimeu-udep di darat sampoe lhe uroe. Kareuna nyan keuh, that susah bak tapoh bijeh jih. Meunyo meurumpok, poh mate laju. Kareuna meunyo tatik u darat, leupah “dijak” mita ie nibak teumpat laen,” kheun salah sidroe awak keurija nibak Departemen Sumer Daya Alam di nanggroe nyan.\nAsai eungkot nyan dari Cina, Rusia dan semenanjung Korea. Teuka u Amerika kira-kira ka 10 thon nyang ka u likot. Dipeugah uleh otoritas di sinan, keumungkinan, na ureung nyang ba u Amerika lheuh nyan dipeulheuh lam krueng. Lheuh nyan meupaloe man saboh nanggroe.\nEungkot nyan jino na di Florida, New York, Virginia, California, Massachusetts, Maryland dan Georgia dan di teupmat-teumpat laen.\nSidroe awak Aceh nyang baca haba nyan bak internet, dipeugah bak aceHTrend, Rabu (23/10/2019) di awak Amerika, peugah droe gawat that. Ngon bace mantong bisa gabuk rap hana diteupu pubut.\n“Meunyo di Aceh lage nyan jai bace, teunte that seunang hate teuh, tiep uroe tatume tagun kuah eungkot paya,” kheun Amiruddin (40) awak Aceh Rayeuk. \nDPRK Aceh Utara Minta Pertamina Perketat Pengawasan Distribusi Solar Bersubsidi